O roccas sas ch’abbito

O roccas sas ch’abbito,
roccas chi leant sos ojos pro s’altura:
cando penso et promitto
de mi ch’ettare in una hapo paura!
M’hant a narrer: «It’has?
Ello, maccu, in sa rocca ti ch’ettàs?».
Ahi, chi s‘irroccare
no est in lettu de seda corcare,
m’hana profetizadu
tantos profetas
nende chi su tale
det morrer irrocadu;
ahi de me iscuru, si ruo male!

No est mai prudenzia
fidaresi in sas roccas ca sunt duras,
diat esser demenzia
prezzipitaresi dai sas alturas
ca sa falda sola
a terra diat segare una mola.
Eo so pagu sanu
et dai roccas mi nd’isto lontanu,
no est geniu meu
ca so debile et so vertiginosu;
no, non lu cheret Deu
bettaremiche in logu dubbiosu.

Dae lontanu bellas
parent sas roccas a chie las mirat,
tales sunt sas istellas,
sa lugh’issoro sos ojos attirat 
m’a instarebi acculzu
battit cun frequenzia su bulzu;
narat bene s’adagiu:
no est ognunu chi tenet coraggiu;
timid’et paurosu
conosco chi m’hat fattu sa natura,
no, non so coraggiosu,
est in me naturale sa paura.

Zedo a sos attrividos
sos saltios et brincos istupendos,
pro me sunt deffinidos
pro terribiles meda et med’horrendos,
et mi nd’appalto puru
et creo de mi tenner pius seguru.
Pro chie hat coro forte
lasso ch’affrontet generosa morte,
non bramo custu antu
de ischire brincare et saltiare;
eo naro intantu:
s’irrocchet chie si cheret irroccare.